[pic] | COMISIA COMUNITĂŢILOR EUROPENE |

Bruxelles, 31.10.2008

COM(2008) 693 final

PROIECT PRELIMINAR DE BUGET RECTIFICATIV NR. 10 LA BUGETUL GENERAL PENTRU 2008

SITUAȚIA CHELTUIELILOR PE SECȚIUNI Secțiunea III - Comisia

PROIECT PRELIMINAR DE BUGET RECTIFICATIV NR. 10 LA BUGETUL GENERAL PENTRU 2008

SITUAȚIA CHELTUIELILOR PE SECȚIUNI Secțiunea III - Comisia

Având în vedere:

- Tratatul de instituire a Comunității Europene, în special articolul 272,

- Tratatul de instituire a Comunității Europene a Energiei Atomice, în special articolul 177;

- Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene[1], astfel cum a fost modificat ultima dată prin Regulamentul (CE) nr. 1525/2007 al Consiliului[2], în special articolul 37,

Comisia Europeană prezintă autorității bugetare proiectul preliminar de buget rectificativ nr. 10 la bugetul 2008.

CUPRINS

1. Introducere 4

2. Creșterea previziunilor privind veniturile 4

2.1. Revizuirea resurselor proprii 4

2.2. Alte venituri 4

3. Reducerea creditelor de plată 5

3.1. Rubrica 1a Competitivitate pentru creștere și ocuparea forței de muncă 5

3.2. Rubrica 1b Coeziune pentru creștere și ocuparea forței de muncă 6

3.3. Rubrica 2 Conservarea și gestionarea resurselor naturale 7

3.4. Rubrica 3b Cetățenie 7

3.5. Rubrica 4 UE ca actor mondial 8

TABEL RECAPITULATIV PE RUBRICILE CADRULUI FINANCIAR 11

MODIFICĂRI LA SITUAȚIA CHELTUIELILOR PE SECȚIUNI

Modificările la situația cheltuielilor pe secțiuni sunt trimise separat prin intermediul sistemului SEI-BUD. Cu titlu informativ, se atașează ca anexă la buget o versiune în limba engleză a modificărilor la situația pe secțiuni a cheltuielilor.

1. INTRODUCERE

Proiectul preliminar de buget rectificativ (PPBR) nr. 10 pentru anul 2008 cuprinde următoarele elemente:

- necesitatea introducerii în buget a unei creșteri nete a previziunilor privind veniturile (1 198,7 milioane EUR), după revizuirea previziunilor privind resursele proprii și alte venituri;

- necesitatea reducerii creditelor de plată la liniile bugetare pentru rubricile 1a, 1b, 2, 3b și 4 (4 891,3 milioane EUR), ulterior luării în considerare a redistribuirilor propuse în transferul global.

2. CREșTEREA PREVIZIUNILOR PRIVIND VENITURILE

2.1. Revizuirea resurselor proprii

În conformitate cu articolul 16 din Regulamentul (CE, Euratom) nr. 1150/2000 al Consiliului din 22 mai 2000[3], Comisia a revizuit previziunile privind resursele proprii. Această revizuire se referă, în special, la soldurile TVA și VNB, precum și la resursele proprii tradiționale.

În ceea ce privește soldurile resurselor proprii TVA și VNB, pe baza informațiilor disponibile, Comisia propune introducerea unei sume de 1 823,7 milioane EUR. Această creștere vizează capitolele 3 1 și 3 2 din partea de venituri a bugetului.

În această etapă, calculele privind soldurile statelor membre sunt încă provizorii, datorită verificării în curs de desfășurare a datelor privind TVA-ul și VNB-ul. Acest lucru ar putea determina Comisia să revizuiască sumele în cadrul procedurii referitoare la prezentul PPBR.

Comisia propune, de asemenea, scăderea resurselor proprii tradiționale (RPT) cu 1 600 de milioanee EUR în capitolul 12 de la venituri. Bugetul rectificativ nr. 5/2008[4], a estimat valoarea totală a resurselor proprii tradiționale la suma netă de 18 536,3 milioane EUR. Cu toate acestea, având în vedere evoluția sumelor încasate de la începutul anului, aceasta este acum estimată la 16 936,3 milioane EUR. Dacă noile date actuale pentru ultimul trimestru ar implica schimbări semnificative la această estimare, Comisia va revizui aceste sume, de asemenea în cadrul procedurii bugetare.

2.2. Alte venituri

Corecții financiare în cadrul Fondurilor Structurale (postul 6 5 0 0)

Având în vedere sumele încasate pentru postul 6 5 0 0, și plecând de la prezumția că aceste sume nu vor fi reutilizate în acest an, se propune introducerea în buget a sumei de 313 milioane EUR.

Alte contribuții și restituiri nealocate (postul 6 6 0 1)

Având în vedere execuția actuală pentru postul 6 6 0 1, se poate introduce în buget o sumă suplimentară de 33 milioane EUR.

Penalități de întârziere și amenzi

Capitolele 7 0 și 7 1 din situația generală a veniturilor se referă la penalități de întârziere și amenzi. Bugetul rectificativ nr. 3/2008[5] a mărit deja valorile introduse în bugetul 2008 cu 849,2 milioane EUR. Având în vedere sumele care au fost încasate deja în acest an sau care vor fi probabil încasate, se propune introducerea în buget a unei sume suplimentare de 629 milioane EUR.

3. REDUCEREA CREDITELOR DE PLATă

Comisia propune ajustarea nivelului creditelor de plată pentru anumite linii bugetare, în vederea unei alinieri mai apropiate a acestora la cele mai recente estimări ale necesităților și plecând de la prezumția că reechilibrarea creditelor de plată între liniile bugetare solicitată separat de Comisie, în așa-numitul „transfer global” va fi acceptată de către autoritatea bugetară. Propunerea de reducere a nivelului creditelor de plată este de 4 891,3 milioane EUR.

3.1. Rubrica 1a Competitivitate pentru creștere și ocuparea forței de muncă

Finalizarea Programelor pentru întreprinderi (- 50 milioane EUR)

Creditele de plată aferente articolului bugetar 01 04 05 sunt plătite în două conturi fiduciare, administrate de către Fondul European de Investiții (FEI), în numele Comisiei. Plățile aferente îndeplinirii obligațiilor asumate de FEI (în numele Comisiei) sunt efectuate prin deducerea acestor conturi, astfel cum este prevăzut. Cele două conturi sunt aferente celor două instrumente financiare, Garanții și Capital de risc.

În cadrul acestui program, creditele de angajament sunt necesare Comisiei pentru a putea autoriza FEI, ca organizație de punere în aplicare, să semneze contracte cu intermediari financiari. Creditele de plată sunt necesare numai parțial pe termen scurt, deoarece sunt dependente de îndeplinirea sau nu a anumitor condiții:

- în cazul investițiilor de capital de risc (CR), fondurile sunt plătite societății de capital de risc numai când sunt necesare pentru efectuarea de investiții sau pentru plata cheltuielilor eligibile din fondul capitalului de risc; dacă nu există nicio investiție, nu se efectuează nicio plată;

- în cazul Garanțiilor, fondurile sunt plătite unui intermediar financiar numai când există erori și intermediarul financiar solicită plata în cadrul garanției; dacă nu există nicio eroare, nu se efectuează nicio plată.

Întrucât FEI trebuie să poată face plăți în permanență, în timp util, credite de plată sunt folosite la transferul unei cantități suficiente de fonduri către conturile fiduciare (ținute de FEI în numele Comisiei). Se monitorizează în mod regulat rata prevăzută de efectuare a plăților, în vederea asigurării existenței unei cantități suficiente de fonduri disponibile FEI în orice moment. În acest caz, „suficient” se referă la rata prevăzută de efectuare a plăților, și nu la angajamentele totale, deoarece contractele semnate de FEI au o durată considerabilă. Plățile sumelor angajate pot fi efectuate pe parcursul unei perioade îndelungate de timp.

Având în vedere cele menționate anterior, valoarea plăților de efectuat în cursul unui an nu poate fi prevăzută cu exactitate în avans; serviciile Comisiei rămân permanent în contact cu FEI, pentru a ajusta solicitările în temeiul plăților curente de efectuat.

În temeiul informațiilor primite de la FEI, Comisia propune diminuarea creditelor de plată de la 86,2 milioane EUR la 36,2 milioane EUR, (-50 milioane EUR). Este foarte puțin probabil ca această valoare estimativă a necesităților prevăzute de plăți pentru restul anului 2008 să depășească 36 milioane EUR. Mai mult, există deja fonduri suficiente în conturile fiduciare pentru a acoperi chiar și plăți mult mai ridicate, în caz de nevoie.

3.2. Rubrica 1b Coeziune pentru creștere și ocuparea forței de muncă

Fonduri structurale și de coeziune (- 4 514,7 milioane EUR)

În prezentul proiect preliminar de buget rectificativ, se propune o reducere de 4 514,7 milioane EUR în credite de plată pentru rubrica 1b. Justificarea de bază este prezentată mai jos.

În timp ce marea majoritate a programelor operaționale pentru noua perioadă de programare 2007-2013 au fost adoptate în 2007, plățile intermediare pentru aceste programe vor fi neglijabile în 2008. Înainte de a prezenta prima solicitare de plată privind un anumit program operațional, statul membru în cauză trebuie să depună mai întâi un raport privind sistemele de gestiune și control care trebuie ulterior acceptate de Comisie. Articolul 71 din Regulamentul nr. 1083/2006[6] al Consiliului prevede că aceste raport trebuie depus „cel târziu în douăsprezece luni de la adoptarea fiecărui program operațional”.

Începând cu sfârșitul lunii septembrie, situația acestor rapoarte privind sistemele de gestiune și control era următoarea: în cadrul programelor Fondului social european (FSE), dintr-un total de 117 rapoarte potențiale, 16 au fost trimise de statele membre, din care două au fost acceptate. În cazul programelor Fondului European de Dezvoltare Regională (FEDR) și ale Fondului de coeziune (FC); din 316 rapoarte privind sistemele, 87 au fost primite de Comisie, din care 18 au fost acceptate. Prezentarea rapoartelor de către statele membre a fost mai lentă decât se prevăzuse și aceasta a avut un impact direct asupra creditelor de plată solicitate pentru plățile intermediare. Mai mult, aprobarea sistemelor de gestiune și control nu va avea automat ca rezultat primirea imediată de solicitări de plată deoarece, în special în cazul FEDR, statele membre au precizat că nu vor începe cheltuielile decât după aprobarea sistemelor de gestiune și control.

În cazul Fondului de coeziune, și într-o mai mică măsură, în cazul anumitor programe operaționale ale FEDR, efectul este mixt datorită faptului că cele 949 proiecte majore trebuie, de asemenea, să fie supuse Comisiei, de către statele membre, spre aprobare.

Această însemană că aproximativ toate plățile din 2008 pentru programele din perioada 2007-2013 au fost limitate la plățile în avans programate. Cu toate acestea, plățile intermediare pentru programele din perioada 2000-2006 au depășit previziunile și prin urmare, au absorbit o parte importantă din plățile estimate inițial pentru programele din perioada 2007-2013 (7,3 miliarde EUR au fost transferate de la programele noi către cele vechi). Cu toate acestea, o bună parte din plăți sunt suspendate în prezent de Comisie, pentru programele din perioada 2000-2006 în urma auditurilor cu privire la sistemele de gestiune și control ale anumitor programe operaționale specifice și în așteptarea luării măsurilor corective necesare de către statele membre.

Având în vedere cele de mai sus, Comisia propune reducerea creditelor de plată pentru următoarele linii bugetare de la rubrica 1b:

Linie bugetară | Nume | Variație (EUR) |

04 02 17 | FSE - Convergență | -649 702 522 |

04 02 19 | FSE - Competitivitate regională și ocuparea forței de muncă | -965 000 000 |

13 03 16 | FEDR - Convergență | -1 127 000 000 |

13 03 18 | FEDR - Competitivitate regională și ocuparea forței de muncă | -200 000 000 |

13 03 19 | FEDR - Cooperare teritorială europeană | -158 000 000 |

13 04 02 | Fondul de coeziune | -1 415 000 000 |

Total rubrica 1b | -4 514 702 522 |

Trebuie reamintit faptul că bugetul 2008 solicitat de Comisie pentru rubrica 1b a fost stabilit pe baza ipotezei că toate programele din perioada 2007-2013 urmau să fie adoptate în 2007 și că execuția urma să înceapă imediat după adoptare, ceea ce ar fi dus la un nivel corespunzător al plăților intermediare.

3.3. Rubrica 2 Conservarea și gestionarea resurselor naturale

Rezerva pentru acordurile în domeniul pescuitului (- 20,7 milioane EUR)

Linia de rezervă 40 02 41 02 include credite pentru noile acorduri potențiale în domeniul pescuitului care vor fi încheiate cu anumite țări terțe. Pe baza situației actuale a negocierilor cu Liberia, Sierra Leone, Tanzania, Kenya și Senegal, acordurile potențiale cu aceste țări nu vor fi încheiate până la sfârșitul anului 2008. Prin urmare, creditele de plată nefolosite în valoare de 20,7 milioane EUR pot fi anulate. Creditele de angajament corespunzătoare au fost utilizate în cea mai mare parte, deja în contextul transferului DEC22/2008.

3.4. Rubrica 3b Cetățenie

Programul de sănătate publică (- 13,6 milioane EUR)

Se previzionează o execuție insuficientă de aproximativ 14 milioane EUR în credite de plată la postul 17 03 01 01 Finalizarea Programului de sănătate publică (2003-2008) în 2008. Există două motive majore pentru această execuție insuficientă.

În primul rând, Programul de sănătate publică a angajat o sumă de aproximativ 7 milioane EUR ca venituri alocate, în ultimul trimestru al anului 2007, permițând finanțarea de către program a unor proiecte suplimentare interesante. O sumă echivalentă a fost disponibilă în alocări de plată, dar, având în vedere data angajamentului, nu au putut fi încă efectuate plăți în 2007. Aceste alocări de plată au fost reportate automat în 2008, dar nu au fost prevăzute la momentul pregătirii proiectului preliminar de buget 2008, la începutul anului 2007. Ca și consecință directă, creditele totale de plată disponibile la acest articol din buget sunt excedentare cu 7 milioane EUR.

Mai mult, pentru un număr mare de subvenții pentru Programul de sănătate publică, Comisia a acordat prelungiri deoarece beneficiari au întâmpinat dificultăți în producerea la timp a re rezultatelor. De asemenea, anumiți beneficiari au transmis cu întârziere dosarele de rambursare sau piesele justificative corespunzătoare. În consecință, mai multe plăți au fost amânate pentru anul 2009 până la o sumă de 7 milioane EUR.

Facilitatea de tranziție pentru construcție instituțională după aderare (- 26,7 milioane EUR)

Principala cauză pentru cheltuirea insuficientă este suspendarea plăților către Bulgaria în cadrul asistenței preaderare PHARE (a se vedea mai jos) și a Facilității de tranziție. La data de 23 iulie 2008, Comisia Europeană a adoptat o decizie de retragere a dreptului de a administra programe prin cele două instrumente financiare menționate, în cazul a două din cele patru agenții bulgare de implementare. Prin urmare, se propune astfel diminuarea creditelor de plată pentru articolul 22 03 01 cu 26,7 milioane EUR.

3.5. Rubrica 4 UE ca actor mondial

Instrumentul de Preaderare (IPA) - Dezvoltarea resurselor umane (- 47,6 milioane EUR)

Comisia nu a primit încă pachetul de acreditare și cererea de delegare a administrării pentru componenta IV a IPA (resurse umane) de la autoritățile turce. Transmiterea oficială a pachetului era prevăzută pentru sfârșitul lunii iulie, în conformitate cu informațiile oferite de guvernul turc cu ocazia seminarului privind Acordul de finanțare care a avut loc la mijlocul lunii iulie 2008.

Evaluarea conformității este încă în curs de desfășurare și nu a fost furnizată nicio dată nouă privind remiterea pachetului de acreditare către Comisie. Chiar dacă pachetul de acreditare ar fi fost primit până la sfârșitul lunii septembrie, auditorii Comisiei nu ar fi putut evalua, pregăti misiunea de acreditare și garanta că (în cazul puțin probabil în care nu s-ar fi constatat blocaje în cadrul misiunii) delegarea administrării ar fi fost gata pentru adoptare de către Comisie înainte de sfârșitul anului.

În plus, textul acordului de finanțare nu a fost convenit cu autoritățile turce. Având în vedere programul prevăzut, cu încă un „seminar de informare” la mijlocul lunii octombrie și luând în considerare faptul că negocierile și adaptarea componentei acordului tip al Comisiei pot începe numai ulterior, este puțin probabil ca acordul de finanțare să fie încheiat înainte de sfârșitul anului.

Întrucât va fi imposibilă realizarea delegării administrării și semnarea acordului de finanțare înainte de sfârșitul anului, acestea fiind condițiile pentru plata prefinanțării, se propune reducerea creditelor de plată pentru articolul 04 06 01 cu 47,6 milioane EUR.

Instrumentul de Preaderare pentru Dezvoltare Rurală (IPARD) (- 70 milioane EUR)

Astfel cum este prevăzut prin temeiul legal, nu pot fi efectuate plăți, nici măcar de prefinanțare înainte ca decizia privind „delegarea administrării” să fie adoptată de Comisie. Având în vedere că „delegarea” nu va avea loc în cursul anului 2008 pentru niciuna din țările candidate, toate creditele de plată pentru 2008 vor rămâne necheltuite.

Țările candidate trebuie să stabilească structurile relevante (autoritățile naționale și/sau agențiile) care vor permite punerea în aplicare a programelor cu respectarea unei bune gestiuni financiare, precum și verificarea acreditărilor la nivel național. Apoi, odată prezentate de țările candidate, Comisia trebuie să efectueze verificări pentru a evalua structura administrativă și pentru a determina dacă sistemele de gestiune și control specifice fiecărei măsuri se ridică la standardele Comunității.

Deși țările candidate au realizat eforturi substanțiale în vederea obținerii delegării în anul 2008, în prezent, este clar că nu se va putea obține pe parcursul acestui an. Conform ultimelor previziuni, Croația va acorda acreditarea măsurilor până la sfârșitul lunii octombrie 2008, pentru a solicita apoi „delegarea administrării” din partea Comisiei, care ar trebui acordată în prima jumătate a anului 2009. Pentru celelalte două țări candidate întârzierea va fi mai mare datorită decalajului în acreditarea la nivel național și lipsei de experiență în administrarea fondurilor comunitare. Se propune astfel diminuarea creditelor de plată pentru articolul 05 05 02 cu 70 milioane EUR.

Instrumentul pentru politici structurale de preaderare (ISPA) — Finalizarea altor proiecte anterioare (2000-2006) (- EUR 100 milioane)

Creditele de plată introduse pe linia bugetară 13 05 01 01 sunt destinate finalizării proiectelor în Bulgaria și în România. Previziunile de plată pentru această linie bugetară au fost reduse semnificativ de aceste state membre. Această scădere a previziunilor de plată rezultă din diminuarea solicitărilor de rambursare în ambele țări față de previziuni, precum și din suspendarea plăților pentru două proiecte bulgare. În urma suspendării deciziei adoptate în iulie 2008 de Comisie, nu se prevăd cereri de plată pentru proiectele în cauză, în cursul acestui an. Autoritățile bulgare ar trebui să pună în aplicare, până la sfârșitul lunii noiembrie 2008, o serie de măsuri (audituri suplimentare, dezvoltarea și punerea în aplicare a unui plan de acțiune și modificări ale sistemelor de gestiune financiară și control) în vederea îmbunătățirii gestiunii globale a ambelor proiecte suspendate. Comisia va monitoriza punerea în aplicare a acestor măsuri după încheierea acestora și, în funcție de rezultate, va ridica suspendarea sau va decide o corecție financiară.

În consecință, ca urmare a scăderii previziunilor de plată, se solicită o reducere de 100 milioane EUR în creditele de plată pentru postul 13 05 01 01.

Cooperarea cu țările în curs de dezvoltare în Asia (- 48 milioane EUR)

Mai multe plăți prevăzute în 2008 la postul bugetar 19 10 01 01 ar trebui reduse sau anulate din următoarele motive:

- Bangladesh (program privind educația): punerea în aplicare a programului este mult mai lentă decât s-a prevăzut, datorită prejudiciilor provocate de ciclonul din noiembrie 2007. În urma recomandărilor pentru o revizuire la mijlocul programului, nivelul de decontare pentru 2008 se reduce cu 17 milioane EUR.

- India (sprijin bugetar pentru sectorul de sănătate): pe parcursul negocierilor asupra acordului de finanțare cu guvernul Indiei, datorită dificultăților administrative ale beneficiarului, semnarea acordului a fost întârziată. În consecință, suma estimată inițial este redusă cu 13 milioane EUR;

- India: pentru un contract privind un program de ridicare a nivelului educației școlare, suma finală solicitată, datorită unui ordin de recuperare neprevăzut de la contractor, este mai mic cu 1,7 milioane EUR față de previziune;

- Cambodgia (program de sprijin bugetar): datorită progreselor lente în punerea în aplicare de către guvern a acțiunilor necesare înaintea eliberării fondurilor, tranșele de 5 milioane EUR nu vor fi plătite în 2008;

- Myanmar: plata prevăzută inițial de 4,3 milioane EUR aferentă contractului cu Biroul Organizației Națiunilor Unite pentru Servicii de Proiect (UNOPS) privind „Fondul celor trei boli” (HIV/SIDA, malaria și tuberculoză) a fost revizuită la 2 milioane EUR deoarece auditul a descoperit anumite probleme în urma căroara nu se poate efectua plata completă (reducere de 2,3 milioane EUR);

- Pakistan: plata unei tranșe eliberate de 6 milioane EUR nu este prevăzută în 2008 pentru „Programul de susținere a sectorului de educație” datorită poziției Băncii Mondiale care a decis modificarea modalităților de finanțare a programului, ceea ce a creat necesitatea formulării unei noi matrice de politici de către Comisie. Prin urmare, plata sprijinului bugetar va fi amânată;

- Indonesia (program pentru lege și securitate): semnarea acordului de finanțare a fost întârziată de guvern, prin urmare contractele nu au fost încă atribuite. Plățile corespunzătoare semnării acestor contracte (3 milioane EUR) sunt amânate pentru anul viitor.

TABEL RECAPITULATIV PE RUBRICILE CADRULUI FINANCIAR

Cadrul financiar Rubrică/subrubrică | Cadrul financiar 2008 | Buget 2008 (inclusiv BR 1-6/2008 și PPBR 7-9/2008) | PPBR 10/2008 | Buget 2008 + BR 1-6/2008 și PPBR 7-10/2008 |

|CA |CP |CA |CP |CA |CP |CA |CP | | 1. DEZVOLTARE DURABILĂ | | | | | | | | | | 1a. Competitivitate pentru creștere și ocuparea locurilor de muncă |10 386 000 000 | |11 086 000 000 |9 768 739 600 |0 |-50 000 000 |11 086 000 000 |9 718 739 600 | |1b. Coeziune pentru creștere și ocuparea locurilor de muncă |47 267 000 000 | |47 255 948 720 |40 538 785 026 |0 |-4 514 702 522 |47 255 948 720 |36 024 082 504 | | Total | 57 653 000 000 | |58 341 948 720 | 50 307 524 626 | 0 |-4 564 702 522 | 58 341 948 720 | 45 742 822 104 | | Marjă[7] | | |-188 948 720 | | | |-188 948 720 | | | 2. CONSERVAREA ȘI GESTIONAREA RESURSELOR NATURALE | | | | | | | | | | Din care cheltuieli legate de piață și plăți directe |46 217 000 000 | |41 006 490 000 |40 889 550 500 | | |41 006 490 000 |40 889 550 500 | | Total | 59 193 000 000 | |56 314 715 538 | 53 241 270 053 | 0 |-20 682 000 | 56 314 715 538 | 53 220 588 053 | | Marjă | | |2 878 284 462 | | | |2 878 284 462 | | | 3. CETĂȚENIE, LIBERTATE, SECURITATE ȘI JUSTIȚIE | | | | | | | | | | 3a. Libertate, securitate și justiție; |747 000 000 | |730 274 000 |533 196 000 | | |730 274 000 |533 196 000 | |3b. Cetățenie |615 000 000 | |888 034 197 |981 444 203 |0 |-40 300 000 |888 034 197 |941 144 203 | | Total | 1 362 000 000 | |1 618 308 197 | 1 514 640 203 | 0 |-40 300 000 | 1 618 308 197 | 1 474 340 203 | | Marjă[8] | | |16 883 000 | | | |16 883 000 | | | 4. UE CA ACTOR MONDIAL[9] | 7 002 000 000 | | 7 311 218 000 | 8 112 728 400 | 0 |-265 600 000 | 7 311 218 000 | 7 847 128 400 | | Marjă | | | -70 000 000 | | | | -70 000 000 | | | 5. ADMINISTRAȚIE[10] | 7 380 000 000 | |7 279 207 193 | 7 279 767 193 | 0 |0 |7 279 207 193 | 7 279 767 193 | | Marjă | | | 177 792 807 | | | | 177 792 807 | | | 6. COMPENSARE | 207 000 000 | |206 636 292 | 206 636 292 | 0 |0 |206 636 292 | 206 636 292 | | Marjă | | | 363 708 | | | | 363 708 | | | TOTAL | 132 797 000 000 | 129 681 000 000 | 131 072 033 940 | 120 662 566 767 | 0 |-4 891 284 522 | 131 072 033 940 | 115 771 282 245 | | Marjă | | |2 814 375 257 | 9 607 842 430 | | |2 814 375 257 | 14 499 126 952 | |

[1] JO L 248, 16.9.2002, p. 1.

[2] JO L 343, 27.12.2007, p. 9.

[3] JO L 130, 31.5.2000, p. 1 .

[4] Adoptat la 2 septembrie 2008.

[5] JO L 208, 5.8.2008, p. 1.

[6] JO L 210, 31.7.2006, p. 25.

[7] Fondul european pentru adaptare la globalizare (EGF) nu este inclus în calculul marjei de la rubrica 1a. Instrumentul de flexibilitate a fost mobilizat pentru o sumă de 200 MILIOANE EUR.

[8] Valoarea Fondului de Solidaritate al Uniunii Europene (FSUE) este înscrisă prin adăugare la rubricile relevante, astfel cum este prevăzut în AII din 17 mai 2006 (JO C 139, 14.6.2006).

[9] Marja pentru 2008 prevăzută la rubrica 4 nu ia în considerare creditele referitoare la Rezerva pentru ajutoare de urgență. Instrumentul de flexibilitate a fost mobilizat pentru o sumă de 70 MILIOANE EUR.

[10] Pentru calcularea marjei sub plafonul de la rubrica 5, se ia în considerare nota de subsol (1) din cadrul financiar 2007-2013 pentru o sumă de 77 MILIOANE EUR pentru contribuțiile personalului la sistemul de pensii.